Príloha
Smernica

pre postup delegácie Slovenskej republiky
na 51. zasadnutí Generálnej konferencie
Medzinárodnej agentúry pre atómovú energiu (MAAE)

Delegácia Slovenskej republiky

1.	V oblasti politickej:
a)	bude informovať o jadrovom programe a význame jadrovej energetiky v SR,
b)	kladne zhodnotí postup generálneho riaditeľa MAAE pri presadzovaní záväzkov vyplývajúcich zo Zmluvy o nešírení jadrových zbraní s dôrazom na zvyšovanie efektívnosti a účinnosti zárukového systému,
c)	po dohode s krajinami Európskej únie sa vyjadrí k aktuálnym politickým otázkam, ku ktorým EÚ zaujme spoločné stanovisko (napr. KĽDR, Irán a pod.),
d)	vedúci delegácie je splnomocnený podpísať záväzok SR na úhradu príspevku do Fondu technickej spolupráce (výška príspevku sa stanovuje ako podiel SR z celkového rozpočtu pre technickú spoluprácu a predstavuje sumu 48 800 USD pre rok 2008). Uvedená suma bola naplánovaná v rozpočtovej kapitole Úradu jadrového dozoru SR na rok 2008.

1.	V oblasti odbornej:
a)	bude informovať o stave jednotlivých jadrových zariadení, ako aj o opatreniach na zvýšenie bezpečnosti a fyzickej ochrany prevádzkovaných jadrových elektrární  (Atómové elektrárne Bohunice a Atómová elektráreň Mochovce) a ďalších jadrových zariadení a o využívaní medzinárodnej spolupráce,
b)	bude informovať o činnosti štátneho dozoru SR nad jadrovou bezpečnosťou a o činnosti štátneho dozoru SR v oblasti ochrany zdravia pred žiarením,
c)	bude informovať o uplatňovaní záruk MAAE na jadrové materiály v SR (kontrola mierového využívania jadrových materiálov),
d)	bude informovať o doterajšej spolupráci s MAAE v oblasti národných a regionálnych projektov, spolupráci a pomoci pri organizovaní spoločných akcií v SR, v ktorej rámci opätovne navrhne, s ohľadom na priaznivú geografickú polohu SR, naďalej využívať možnosti SR pre potreby MAAE, a bude informovať o pripravenosti SR poskytovať rozvojovú pomoc do zahraničia formou prijímania stážistov a formou vysielania odborníkov zo SR do zahraničia,
e)	podporí ďalší rozvoj otvorenej a vzájomne výhodnej medzinárodnej spolupráce v rámci MAAE a na bilaterálnej úrovni,
f)	vyjadrí podporu ďalšiemu rozvoju a zefektívňovaniu programov technickej pomoci a spolupráce v oblasti mierového využívania jadrovej energie a bude informovať o rozhodnutí vlády SR prispieť do Fondu technickej spolupráce. Vyzve ostatné členské štáty, aby včas a v plnej výške uhradili svoje finančné záväzky voči MAAE,
g)	kladne sa vyjadrí k výročnej správe a záverečnému účtu MAAE za rok 2006,
h)	podporí návrh rozpočtu MAAE a programu na obdobie roku 2008,
i)	kladne sa vyjadrí k financovaniu technickej spolupráce s MAAE.